钦定古今图书集成/明伦汇编/官常典/第105卷 > 《除皇弟允初依前检校尚书右仆射感德军节度使仍加食邑实封馀并如故制》
## 钦定古今图书集成/明伦汇编/官常典/第105卷 > 《除皇弟允初依前检校尚书右仆射感德军节度使仍加食邑实封馀并如故制》

欧阳修

爵赏当功，则为善之劝广；名器不假，则至公之道存。
然而隆恩睦亲，所以厚乎风俗；建侯作屏，所以捍于
王家。非余敢私，乃国旧典。具官允初，质性纯茂，禀乎
天姿。学问发明，由于师训。维我叔父，时为贤王。缅怀
遗烈之存，属乃克家之善。自被蕃宣之寄，久参朝请
之联。宜从留务之繁，进委临戎之重。节旄并建，井赋
兼增，佥谋克谐，宠数惟渥。於戏！干戈卫社，内有宣勤
夙夜之臣；甲胄在躬，外有奋力行伍之将。尔其念晏
安之怀毒，知富贵之难居，戒损于满而罔敢自骄，劳
身以谦而克保其位。无忘勗励，往服恩荣。